TMF Center for Byggeri

Høringssvar - tilladelse til at opføre 3 rækkehuse på Valhøjvej

Valby Lokaludvalg har modtaget naboorienteringen vedr. ansøgning

om tilladelse til at opføre 3 rækkehuse på Valhøjvej 12 i Valby.

Valby Lokaludvalg har drøftet sagen på dets møde den 10. december

og har på den baggrund udarbejdet nedenstående høringssvar.

Lokaludvalget er stærkt imod, at der lægges op til en markant overskridelse af den gældende lokalplans rammer for bebyggelsesprocent og bebyggelsesplan. Hvis man rutinemæssigt lægger op til, at der gives dispensationer, mister lokalplanerne deres værdi som styringsredskab for byudviklingen. I dette tilfælde er der tale om en overskridelse med over 50 %, og vi er stærkt bekymrede for den præcedensskabende effekt, en dispensation fra bebyggelsesprocent og bebyggelsesplan vil medføre for fremtidige projekter i området.

Valby Lokaludvalg mener, at lokalplanens krav om en

bebyggelsesprocent på maksimalt 110 er med til at sikre at

byudviklingen i området sker med respekt for og i overensstemmelse

med områdets særegne karakter og historie. Valby Lokaludvalg

ønsker således ikke at åbne op for boligbyggerier, der overstiger den i

lokalplanen fastsatte bebyggelsesprocent idet områdets karakter

dermed vil blive ændret i betydelig grad.

Valby Lokaludvalg mener således ikke, at der bør dispenseres fra

lokalplanens krav i forhold til bebyggelsesprocent, princippet om at

nye byggerier skal opføres som sluttet bebyggelse samt friarealets

størrelse, og opfordrer i forlængelse heraf til, at Center for Byggeri

afslår ansøgningen om tilladelse til at opføre 3. rækkehuse ud mod

Valhøjvej på adressen Valhøjvej 12.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Næstformand for Valby Lokaludvalg

Formand for planudvalget